اسد امانت علی خان

استاد اسد امانت علی خان ، (پیدائش: 25 ستمبر، 1955ء - وفات: 8 اپریل، 2007ء) پاکستان سے تعلق رکھنے والے پٹیالہ گھرانے کے نامور کلاسیکی گلوکار تھے۔

حالات زندگی 
اسد امانت علی خان 25 ستمبر، 1955ء کو لاہور، برطانوی ہندوستان (موجودہ پاکستان) میں پیدا ہوئے۔ اسد امانت علی خان کا تعلق موسیقی کے مشہور پٹیالہ گھرانے سے تھا۔ انہوں نے موسیقی کی تربیت اپنے والد استاد امانت علی خان اور دادااستاد اختر حسین خان سے حاصل کی۔ اسد امانت علی خان نے اپنے چچا استاد حامد علی خان کے ساتھ اپنی فنی زندگی کا آغاز کیا اور ان دونوں کی جوڑی نے کلاسیکی گائیکی کو ایک نئی جہت دی۔ 1974ء میں استاد امانت علی خان کی اچانک وفات کے بعد اسد امانت علی خان نے ان کے گائے ہوئے خوب صورت نغموں خصوصاً انشا جی اٹھو اب کوچ کرو سے اپنی شہرت کے سفر کا آغاز کیا۔ انہوں نے کلاسیکل، نیم کلاسیکل، گیت، غزلیں اور فلمی گانے گائے جو اپنے دلکشی اور سریلے پن کی وجہ سے زبان زد عام ہوئے۔ انہوں نے جن فلموں کو اپنی گائیکی سے سجایاان میں شمع محبت، سہیلی، انتخاب، شیشے کا گھر، زندگی، ابھی تو میں جوان ہوں ، ترانہ، آئی لو یو اور آندھی اور طوفان کے نام شامل ہیں۔ اسد امانت علی ایک بہت اچھے سوز خواں بھی تھے اور خصوصاً میر مونس لکھنوی کا سلام مجرئی خلق میں ان آنکھوں نے کیا کیا دیکھا پڑھنے میں اختصاص رکھتے تھے۔

اعزازات 
حکومت پاکستان نے استاد اسد امانت علی خان کو ان کی فنی خدمات کے صلہ میں 2007ء کو صدارتی تمغا برائے حسن کارکردگی عطا کیا۔

وفات 
اسد امانت علی خان 8 اپریل، 2007ء کو لندن، برطانیہ میں حرکت قلب بند ہونے سے وفات پاگئے۔ وہ لاہور میں مومن پورہ کے قبرستان میں سپردِ خاک ہوئے۔

حوالہ جات 

1955ء کی پیدائشیں
2007ء کی وفیات
اردو زبان کے گلوکار
بیسویں صدی کے گلوکار
بیسویں صدی کے مرد گلوکار
پاکستان میں کلاسیکی موسیقی
پاکستانی شیعہ
پاکستانی غزل گائیک
پاکستانی فلمی گلوکار
پاکستانی کلاسکی گلوکار
پاکستانی مرد گلوکار
پاکستانی مسلم شخصیات
پنجابی شخصیات
پنجابی گلوکار
پٹیالہ کی شخصیات
پٹیالہ گھرانہ
لاہور کے گلوکار
لاہوری شخصیات
مومن پورہ قبرستان میں مدفون شخصیات
تمغائے حسن کارکردگی وصول کنندگان
وفیات بسبب دورہ قلب
ویکی ڈیٹا سے مطابقت رکھنے والی مختصر تفصیل